守歲行
作者：舒岳祥
朝代：宋

paragraphs: 一年辛苦歲終成，夜杵相聞曉甑香。
缸面浮蛆初滃滃，小槽壓作春簷鳴。
東隣麥磨連日響，餠料已具蔞牙長。
磨刀霍霍割紅鮮，銀鬣翻光趁湖上。
歲闌無事且招邀，隣曲披榛共來往。
爲言今歲勝去年，來歲應須更勝前。
去年除夜各走險，荒村千里無人煙。
今年山舍一爐火，妻子甥孫相對坐。
巷翁里媼在眼前，共酌瓦盆行果蓏。
只憐舊歲去無還，惜此須臾未去間。
多情一宿尚難別，况是相同一歲闌。
固知無計得留駐，只怕眠中不知去。
添燈續火甚慇懃，起寫桃符覓詩句。